تاشلحيت

تشلحيت (بتيفيناغ: ⵜⴰⵛⵍⵃⵉⵜ، بلحرف لامازيغي لاتيني: Taclḥit) اولا الشلحة هي لوغة امازيغية من لعائيلة ديال لوغات لافرواسيوية. كاتنتاشر تشلحيت فجنوب لمغريب سيرتو ف جوايه سوس و حاحا و الحوز و جبال الاطلس الكبير الغربي (حيث فالاطلس الكبير الشرقي كاينتاشر المتغير الامازيغي ديال الاطلس المتوسط) [] و الصغير و نواحي ديال طاطا و ايت باعمران، وحتى ف مدن الكبار بحال كازا و رباط و قنيطرة و بين لمغاربة د وروپا. تشلحيت هي لوغة الامازيغية لي فيها اكبر عدد ديال الناطقين، عاد كاتجي موراها القبايلية و اللهجات لخرين بحال ريفية، شاوية وتوارݣية. لبلايص فاش منتاشرا. لبلايص فاش هاد لوغا كاتعتابر اصلية. كاتستعمل تشلحيت اساسا ف المملكة المغربية ف رقعة جغرافية كايحدها محور دمنات - الصويرة ف شمال. والمحيط الاطلسي ف لغرب ومحور ورزازات - تاݣونيت ف شرق ومحور سلسلة باني - واد نون ف لجنوب، هادشي و داخل معاهم حتى جّيها لغربية ديال الاطلس الكبير والاطلس الصغير وسهل سوس حتى واد نون ف لجنوب، ومن اهم لمدونا ولا المراكز الحضرية لي داخلا ف الرقعة هي وورزازات، الصويرة، اݣادير، تارودانت، تزنيت وݣلميم، كاتميز تشلحيت بتجانس كبير فلمناطق باش كايدويو بيها عكس بعض اللغات الامازيغية حيث انه واخا بقات غير شفوية (مانساوش بلي تشلحيت من اكثر اللغات الامازيغية لي تكتبات فتاريخ و كانت كاتكتب بلحرف لعربي، ولكن واخا هكاك داكشي كايبقا قليل مقارنة معا لغات خرين) و ماتطوراتش لواحد لمودّا، ف راه كاين تفاهم تام بين ݣاع لي كايدويو بها. و حتا لفرق لي كاين من بلاصا لبلاصا كايتمتل غي فشي تغير بسيط تاع شي حرف ولا شي كليمات و هادشي ماكايئترش على لفهم كيما ݣاع لوغات. و هاد لاهتمام لي وقع مؤخرا مور لاستعمار من روايس لي نتاشرو و تعرفو، ولبرامج ليكانت كادوز ف راديو، و سينيما د تشلحيت لي كانت واحد لوقيتا كاتنتج شي افلام هاربين و لهجرة دناس للمدن عاون وخدم على سطونداغيزاسيو ولا معيرة ديال تشلحيت بطريقة غير مباشرة حتى ولاو لي كايدويو ب تشلحيت مايقدروش افرقو بين لهضرا دكولا بلاصا. بحال كي واقع فداريجا. لبلايص لوخرين. ف الداخل ديال لبلاد. بطبيعت لحال كاينا تشلحيت بزاف دلمدن كبار ديال لبلاد و هادشي سبابو هو ان الناس ديال سوس كايهاجرو بزاف، كاتعتابر كازا والرباط خصوصاً جوج مدونا فاش كايشكل الناطقون بتشلحيت نسبة مهمة من سكانها. حسب الاحصاء لمندوبية السامية د التخطيط، كاتعتابر كازا اكتر مدينة فيها عدد الناطقين بتشلحيت (اكبر عدد و ماشي اكبر نسبة)، تقريبا 330 الف واحد لي كايشكلو 10% من مجموع ديال سكان ديال هاد لمدينة. و بهاد لعدد قضرات كازا انها تفوت اݣادير عاصمة سوس ف عدد الناطقين، هاد لّخرا فيها شي 222 الف واحد كايدوي بتشلحيت. بلا مانساو لعاصيما د لبلاد الرباط لي تاهيا فيها عدد مهم من الناطقين، تقريبا 52 الف لي هي 9، 2% ديال الرباطيين. خلاص نقدرو ندويو حتى على لمدن لي بعاد بزاف على مناطق انتشار هاد لوغا بحال طانجا و وجدة لي بجوجهم كايمتل عدد ناطقين 4% من السكان. اخيرًا، نقدرو نلاحظو حالات فردية دلبلديات لي بعاد بزاف بحال دوار امليلي د صيد جنوب د داخلة (60٪ ديال ناطقين) اولا لبلدية الريفية لمولاي احمد الشريف، 60 كم ف لغرب ديال مدينة الحسيمة (54٪ ديال ناطقين). هادشي كايدكرنا ب الهجرات التاريخية لي تبعات بعضياتها على لمدى الطويل وقبل كلشي الهجرة الجماعية من دواور لي بدات ف لقرن العشرين للمدن لكبار الاقتصادية. ف برّا ؤ ف لخاريج. ف فرانسا حيت تشلحيت ؤ تاقبايليت هوما اكتر لّوغات لامازيغية لّي منتاشرين فيها. عدد الناطقين. عدد الناطقين ديال تشلحيت كايختالف من مصدر لمصدر، ولكن ݣاع المصادر متافقة بلي هي اكتر لغة امازيغية من ناحية عدد الناطقين لي كايدويو بها، كاينين مصادر غربية كاتقول 8 تال 10 د لملاين د ناس ف لمغريب و لكن حسب الاحصاء لمندوبية سامية د تخطيط فعدد الناطقين هو 5 د لمليون (اي 14. 1 فلمية من سكان د لمغريب)، ولكن الكثير من الناس شككات فهاد لمعلومات كونها لا تمثل لواقع لمغربي و بلي لعدد كثر من هذا ببزاف. لحروف دلكتبا. تشلحيت دابا عندها 3 د لابجديات د لكتبا، اكتر وحدا منتاشرا هي لكتابة لعربية موراها كاتجي لاتينية عاد تيفيناغ لي كايتعتابر لحرف رسمي ديال لغات لامازيغية لمغربية. تكتبات تشلحيت فتاريخها اساسا بلحرف لعربي، وكنلقاو مجموعة من لخطوطات لقدام (بتشلحيت كانقولو لهم ارّاتن) مكتوبين بلحرف لعربي، تكتبات حتى بلحروف لعبرية خصيصا عند ليهود شلوح ولكن داكشي لي تكتب بهاد لحرف قليل داكشي علاش فهادشي لي جاي هانحاولو ندويو غير على هاد 3 د لابجديات لي معروفين. لحروف ديال لعربية. لحروف لعربية هي اكتر وحدا منتاشرا عند ناطقين بتشلحيت، تكتبات بها هاد لوغا من شحال هادي و باقي بنادم كايكتب بها دابا. كاتنقاسم لكتبا بلعربية لجوج دلانواع لي هي: لكتابة لقديمة. المخطوطات التقليدية ب تشلحيت مكتوبين بلحروف و لقواعد ديال لخط لمغربي، فهاد لمخطوطات كانلقاو غياب شبه تام لحروف لجر بحال "لواو" و "لياء" و "لالف" و كايتم تعويضهم غي ب لحركات، و حتا بعض لحروف كايتبدلو بحال ݣـ كاني دوك تلاتا دنوقاط كايكونو لتحت بحال هكا ڮـ، و حرف لفاء تاهوا ديك نقطا لي لفوق كانت كاتكون لتحت بحال هكا ڢ، و حرف نون لي كايكون فلخر ديال لكلمة كاتحيد منو ديك نقطة كايولي ـں. و شي خاصيات خرين. فمثلا عوض مايكتبو " افتا اوفروخ س وافا ن تمزݣيديوين " هايكتبو ""اِفْتَ اُوفْرُخْ سْوَفَ نتْمْزْڮَدوِںْ ". " ها واحد لمثال ديال تانضامت ديال عبد لقادر محمد صويري مكتوبا فلقرن 14 ميلادية: اسِدِ احمد اُمُسَ اغْࢽْ اُكَࢽْ اُسِغْ. اَضَرْ ٱكّْدْ نزُر تْمَّغَمْ ڢْلَّغْ. مْكَدْ اِتّْمَغْ لْبَزْ اِغْيُرُ غُسُلِلْ. اَرِتَّيْلَلْ لْبَزْ اِڢْلْ اَسُلِلْ اِخُڢْ. اَلْحُرْمَ نُّࢽْ اَيَمَلُ نَيْتْ رْبْےِ اَدْلَتَغْ. مْكَدّْ دِدّلْ. اُمَلُ تَڢُكْتْ اِغِهْوَوَسْ. اَلْبَزْ لْحُرّْ اَبُوَلْࢽْ اَضْلَنِࢽْ ڮْمْرَتْ لكتابة ديال دابا. لكتابا ديال دابا بحالها بحال ديال داريجا نيت ماكايينش فرق بتاتا يعني ݣاع لحروف كايتكتبو كيما كايتكتبو فداريجا. غي من ناحيت لقواعد راه ماكاينينش و هادشي كايخلي كولا واحد اكتب كيما رشقات ليه واخا هكاك هادشي ماكايشكلش عائق لفهم داكشي لي مكتوب. هاد لكتبا كاتميز على لي كانت قبل باستعمال لحروف بحال لالف "ا" و لواو "و" و لياء "ي"، كيما ان شدة تاهيا قليل فين كاتخدّم. و حتى طريقة باش كايتقسمو لكلمات ولات باينا كتر. هاد لكتبا خرجو بها بزاف دلكتوبا و من اهمهم "تيفاوت ف تيفاوت" لي هي ترجمة كاملة للقران لكريم ديال جمادي الحسين البعمراني لتشلحيت. بلا مانساو لكتوبا ديال مختار سوسي و بزاف دلكتاب كبار لي كتبو بتشلحيت قبل مايتصيب لمعهد لملكي. لحروف لاتينية. كاتنقاسم لكتبا بلاتيني لجوج دلانواع لي هي: لكتابة لعادية. كيما كانلقاو لي كايكتب داريجا فلي غيزو صيسيو ولا وسائل تواصل الاجتماعي بلحروف لاتينية، فنفس لبلان كاين حتا فتشلحيت خصوصا فلݣروبات دلفايسبوك و سيتات ديال شلوح، هاد نوع دلكتبا كايعتامد على طريقا دلكربا ديال لحروف فلفرونسي فمثلا كانلقاو حرف "غ" كايتكتب على شكل "gh"، و حرف "خ" كايتكتب على شكل "kh"، و مني ماكايكونش لحرف فلفرونسي كايستعملو لارقام باش اعنيو بيه لحرف فمثلا كانلقاو "3" كاتعني حرف "ع"، و "7" كاتعني حرف "ح". هاد نوع دلكتبا نقدرو نݣولو بلي منتاشرا كتر من لحرف لاتيني لامازيغي و ذلك حيت لمغاربا مولفين هاد نوع دلكتبا. لكتابة لاتينية الامازيغية. الابجدية اللاتينية الامازيغية (بلامازيغية: Agmmay amaziɣ alatin) هي نسخة معدلة من لكتابة اللاتينية، فيها 23 حرف لاتيني عادي و10 حروف زايدا، هاد نوع دلكتبا دارو واحد سيد جزائري قاري لانݣويستيك سميتو مولود معمري في ستينيات، و صيبها خصيصا باش تولي تكتب بها لوغات لامازيغية. هي باش مكتوبين لكتوبا لي فيهم مقاطع بتشلحيت ولا ليديكسيونير لي خرجات فرانسا مني كانت مستعمرا لمغريب. هاد لكتبا هي لي كاتستعمل فكتابة لكتب و الروايات ديال تشلحيت و هي لي كايخدمو ناس لي عندهم دراية بالشان الامازيغي ولا كايهتمو بللغات الامازيغية و حتى صحاب لافاك لي كايقراو لامازيغية. و هي باش مكتوبة ويكيپيديا تشلحيت. بنسبة لتشلحيت حرف "ǧ" و حرف "č" ماكايتخدموش حيت اصلا قلال فهاد لوغا دونك كايتعوضو ب "dj" و "tc". بنسبة لحرف "e" فتاهوا ماكايتخدمش الا فبعض لحالات ولي هما مني تايكون عنك نفس جوج حروف متابعين فنطق، مثلا ناخدو كلمة تِيلْلِّي لي هاتكتب "tilelli" عوض "tilli" حيت مني كاتديرو جوج حروف متابعين كاتقرا بشدة، فهاد لحالا هاتقرى تِيلّي. دونك ضروري استعمال "e" فبحال هاد لكلمات. لحروف ديال تيفيناغ. مؤخرا عدلات لحكومة لمغربية تيفيناغ كا ابجدية رسمية ل لكتبة د لوغة لامازيغية ؤ لي كانت كتكتب اما ب لحروف د لعربية ؤلا لاتينية، ؤ هادشي من مور ما تصايب لمعهد لملكي ل ثقافة لامازيغية عام 2001. ؤ تزادو حروف ل تيفيناغ تقليدية باش تمثل لحروف لمتحركة، ؤ باش تعبر على اصوات ماكايناش ف لكتبة لاصلية لي عند توارݣ، تبدل فيها حتا لتيجاه د لكتابة باش تولي تكتب من ليصر ل ليمن، كاتسمى هاد لكتبة "نيوتيفيناغ" ؤلا "تيفيناغ جّديدة". ؤ من عام 2003 بدا تعليمها ل دراري صغار ف لمدارس لبتدائية لمغربية. ؤ حيت تاشلحيت لوغة من لوغات لامازيغية لمغربية، فةا حتا هي كاين لي كيكتبها ب تيفيناغ خصوصا كاينين شي ناس لي بنسبا ليهم تيفيناغ شي حاجة ضرورية. هاد نوع د لكتبا كاين خصوصا ف لكتوبا لي كاتخرج ليركام، و كايخدموها ناس لي عندهم دراية ب شان لامازيغي ؤلا كايهتمو ب لوغات لامازيغية و حتى صحاب لافاك لي كايقراو لامازيغية، غير هو لمشكل ديالها ان ناطقين ب تاشلحيت اغلبيتهم ماكايقشعو فيها والو، هادشي بسباب قلة لمدارس فاش كايتقرا هاد لحرف، هادشي كايخلي لحرف نطاق ستيعمالو محدود عند ناس لي مهتمين ب لامازيغية. لوضع رسمي. على حساب دستور لي تصوت عليه ف 2011 ف لمغريب، لامازيغية لوغة رسمية مع لعربية. ف 1994، قال لحسن التاني بلي لهجات لامازيغية غادي يولي عندها وضع رسمي؛ تلفازا بدات كتدوز برامج بللهجات ب تلاتة (تمازيغت ديال وسط لمغريب، ريفية، و سوسية) تلاتة د لمرات ف نهار؛ وبداو كيطورو كتوبة للتدريس ديالها. ف 17 ؤكتوبر 2001 وقع لماليك محمد ساديس ضهير 299-01-1 لي حدت و نضم بيه لمعهد لملكي للتقافة لامازيغية، ليركام. هاد لمعهد مسيرو مجلس فيه خبراء، فنانين و ناشطين امازيغ كلهم كيعينهوم لماليك. لمعهد لي لمقر ديالو ف رباط، لعب دور مهم باش تقنن وترسم لكتابة ديال تيفيناغ. لمعهد ما كيخدمش باش يعوض للهجات ديال تمازيغت بلوغة امازيغية موحدة. ولكن لمعيرة كتحافض على لخصوصية ديال لهجات بتلاتة، وغير كتعوض لمصطلحات لي موخودة من لعربية ولا لفرونسي بمصطلحات امازيغية، وكتزيد لمصطلحات لي هما ناقصين. متلا ف لمعجم رسمي ديال لمعهد، لكلمة ديال "بلاد" كترجم "تامازيرت"، لي هو لمصطلح لي متداول ف سوس لاطلس، و"تامورت"، لي هو لمصطلح لمتداول ف ريف.